b'\n_START_ARTICLE_\nSlovenija v kvalifikacijah za nastop na Svetovnem prvenstvu v nogometu 2002\n_START_PARAGRAPH_\nSlovenija v kvalifikacijah za nastop na Svetovnem prvenstvu v nogometu 2002, kamor se je slovenska reprezentanca uvrstila prvi\xc4\x8d. V rednem delu kvalifikacij je bila druga, z zmago proti romunski reprezentanci v dodatnih kvalifikacijah pa si je zagotovila nastop na Svetovno prvenstvu v nogometu.\n_START_SECTION_\nOpis poteka uvrstitve\n_START_PARAGRAPH_\nNekaj mesecev po Evropskem prvenstvu leta 2000 so se za reprezentanco pri\xc4\x8dele kvalifikacije za nastop na svetovnem prvenstvu 2002. Na prvi tekmi proti Ferskim otokom je Slovenija v sodnikovem podalj\xc5\xa1ku zapravila vodstvo z 2:0 in s tem izgubila dragoceni dve to\xc4\x8dki. Naslednji nasprotnik je bila \xc5\xa0vica. Slovenija je dvakrat zaostajala, a si je na koncu vendar priborila neodlo\xc4\x8den rezultat (2:2). Prvo zgodovinsko zmago na svetovnih kvalifikacijah je dr\xc5\xbeavna reprezentanca zabele\xc5\xbeila \xc5\xa1ele na tretji tekmi v gosteh proti Luksemburgu z izidom 2:1. Po nizu treh tekem brez poraza, je Slovenija 24. marca 2001 odpotovala na sre\xc4\x8danje proti Rusiji. Po hitrem zaostanku je v 21. minuti izena\xc4\x8dil Aleksander Knavs na kon\xc4\x8dni rezultat 1:1. Na zadnji tekmi prvega dela kvalifikacij je za Be\xc5\xbeigradom proti Jugoslaviji Slovenija uspela priti do izena\xc4\x8denja \xc5\xa1ele po prostem strelu Zahovi\xc4\x8da v 94. minuti. Remiju proti Jugoslaviji so sledile tri zaporedne zmage proti Luksemburgu doma (2:0), proti \xc5\xa0vici v gosteh (1:0) in proti Rusiji doma (2:1). Povratna tekma proti Jugoslaviji v Beogradu 5. septembra 2001 se je kon\xc4\x8dala z rezultatom 1:1, kar je pomenilo, da Slovenija na zadnji tekmi rednega dela kvalifikacij doma proti Ferskim otokom potrebuje zmago za uvrstitev na dodatne kvalifikacije. Slovenija je na zadnji tekmi brez ve\xc4\x8djih te\xc5\xbeav odpravila Ferske otoke (3:0) in s tem \xc5\xbee drugi\xc4\x8d zapored pri\xc5\xa1la v dodatne kvalifikacije za uvrstitev na Svetovno prvenstvo. Naslednji tekmi na sporedu dodatnih kvalifikacij sta bili tekmi novembra z Romunijo. Doma\xc4\x8de sre\xc4\x8danje se je za Slovenijo po izena\xc4\x8dujo\xc4\x8dem golu A\xc4\x8dimovi\xc4\x8da v 41. minuti in zadetku Milana Osterca v 68. minuti kon\xc4\x8dalo z zmago 2:1. Povratno tekmo pa je slovenska reprezentanca z golom Mladena Rudonje odigrala z rezultatom 1:1. S skupnim izidom 3:2 se je Slovenija prvi\xc4\x8d v svoji zgodovini uvrstila na Svetovno prvenstvo.\n_START_SECTION_\nTekme\n_START_PARAGRAPH_\n3. september 2000, Toftir, Ferski otoki - \xc2\xa0Ferski otoki 2 - 2 \xc2\xa0Slovenija 11. oktober 2000, Ljubljana, Slovenija - \xc2\xa0Slovenija 2 - 2 \xc2\xa0\xc5\xa0vica 24. marec 2001, Moskva, Rusija - \xc2\xa0Rusija 1 - 1 \xc2\xa0Slovenija 28. marec 2001, Ljubljana, Slovenija - \xc2\xa0Slovenija 1 - 1 \xc2\xa0Jugoslavija 2. junij 2001, Ljubljana, Slovenija - \xc2\xa0Slovenija 2 - 0 \xc2\xa0Luksemburg 6. junij 2001, Basel, \xc5\xa0vica - \xc2\xa0\xc5\xa0vica 0 - 1 \xc2\xa0Slovenija 1. september 2001, Ljubljana, Slovenija - \xc2\xa0Slovenija 2 - 1 \xc2\xa0Rusija 5. september 2001, Beograd, ZR Jugoslavija - \xc2\xa0Jugoslavija 1 - 1 \xc2\xa0Slovenija 6. oktober 2001, Ljubljana, Slovenija - \xc2\xa0Slovenija 3 - 0 \xc2\xa0Ferski otoki'